ლექცია №7

**ბიზანტიის საერთაშორისო მდგომარეობა VII საუკუნის I ნახევარსა და IX საუკუნის II ნახევარში**

 **ბრძოლა არაბეთის სახალიფოსთან.** აღნიშნულ პერიოდში ბიზანტიის საგარეო პოლიტიკური მდგომარეობა ძალზე რთული იყო. იგი ერთდროულად ეწეოდა თავდაცვით ომებს სამ მსრისხანე მოწინააღმდეგესთან. ესენი იყვნენ - **არაბები, სლავები და ბოლგარები.** განსაკუთრებით მძიმე იყო ბრძოლა არაბებთან. როგორც ვიცით, VII საუკუნის დასაწყისი დიდი მოვლენით - ისლამის დაბადებით აღინიშნა. ოცი წლის განმავლობაში, უჩვეულო ექსპანსიის შედეგად, ახალმა რელიგიამ აღმოსავლური სამყაროს უდიდესი ნაწილი მოიცვა და სპარსეთისა და ბიზანტიის ხარჯზე ოქსუსის ნაპირებიდან დიდი სირტისის ნაპირებამდე გავრცელდა. ამან რადიკალურად შეცვალა მსოფლიო მოვლენების მიმართულება. პირველი მუსლიმი მისიონერები მოეფინენ მთელ არაბეთის ნახევარკუნძულს. მათ მალე მოახერხეს მთელი ამ უზარმაზარი ტერიტორიის მკვიდრთა მუსლიმობაზე მოქცევა. სირიის არაბული ტომები განუწყვეტლივ არღვევდნენ მშვიდობას ბიზანტიის საზღვრებზე. 633 წელს არაბი მეომრები შევიდნენ სპარსეთში, თუმცა მალე ისინი სასწრაფოდ სირიაში გადაისროლეს, სადაც იმპერატორი ჰერაკლე თავისი ბერძნული ჯარით ებრძოდა მის საზღვრებში შემოჭრილ და გამარჯვებით დამტკბარ არაბებს. ბიზანტიამ, რომელმაც სულ რამოდენიმე წლის წინ დაამარცხა სპარსელები, ვერ შეძლო ძალის მოკრება. გარდა ამისა, ის არაბებს სერიოზულ მეტოქედ არ თვლიდა.

 ბიზანტიის იმპერიამ მაინც მოახერხა საკმარისი ძალების მოკრება იმისათვის, რომ არაბები შეეკავებინათ. იმ დროის ისტორიული წყაროები გვაუწყებენ, რომ არაბების 40 ათასიანი ჯარი დაუპირისპირდა ბიზანტიელების 240 ათასიან ჯარს. თანამედროვე ისტორიკოსები კი ფიქრობენ, რომ ძალთა შეფარდება სხვანაირი იყო. 25 ათასი არაბი და 50 ათასი ბიზანტიელი. ასე იყო თუ ისე, შედეგი გამაწბილებელი აღმოჩნდა: ბერძნებმა ბრძოლა წააგეს. სწრაფი არაბული ცხენები და მათი თავზეხელაღებული მხედრები დაუძლეველნი აღმოჩნდნენ იმპერიის მძიმე მხედრობისა და ქვეითებისათვის. ბიზანტია ამ ბრძოლაში ყველაფერს რისკავდა: დამარცხების შემთხვევაში იმპერიას აღარ რჩებოდა საკმარისი ძალები იმისათვის, რომ შეეკავებინა არაბების სწრაფი შეტევა ქვეყნის სიღრმეში. უდაბნოს მეომრების შეტევებით დამასკო 635 წელს დაეცა, ანტიოქია -638 წელს და 640 წლისათვის მთელი სირია მუსლიმების ხელში აღმოჩნდა. ამან ჰერაკლე აიძულა, რომ სირიას სამუდამოდ გამოსთხოვებოდა. ამას ისიც დაემატა, რომ ბერძნების მოძულე მოსახლეობა სასწრაფოდ გადადიოდა გამარჯვებულის მხარეზე. ამის შემდეგ მესოპოტამიისა და ეგვიპტის ჯერი დადგა, რომელიც ამირმა ორ წელიწადში (640-642 წლებში) დაიპყრო. ამ გზაზე არაბებს დიდი წინააღმდეგობა არ შეხვედრიათ. როგორც ვიცით ხანდაზმული და სნეული ჰერაკლე სასოწარკვეთილი გარდაიცვალა.

 ჰერაკლის მემკვიდრის კონსტანტი II-ის მმართველობის დროს (642-668 წწ.) ბედი კვლავ არაბებს უღიმოდა. 642 წელს მუსლიმმა მხედართმთავარმა ამირმა ალექსანდრია დაიპყრო, ქალაქის კედლები მიწასთან გაასწორა და ახალი ქალაქი დაარსა კაიროში. ადგილობრივმა მოსახლეობამ ახალი დამპყრობლები უფრო მისაღებად ჩათვალეს, ვიდრე ბიზანტიელები. დამპყრობლებმა იმპერიას ჩამოაცილეს რა მდიდარი პროვინციები, დაიძრნენ დასავლეთში და 647 წელს კართაგენის ეგზარქატს დამანგრეველი დარტყმა მიაყენეს. ეს არაბების პირველი ლაშქრობა იყო ჩრდილო აფრიკაში. არაბებმა დაარბიეს მცირე აზია და 653 წელს სომხეთი დაიპყრეს.

 ახალი ხალიფა ოსმანის დროს სირიის ნაცვალმა მუავიამ არაბთა სამხედრო ფლოტი ააგო. მისი სამიზნე გახდა კვიპროსი, რომელიც ბიზანტიის იმპერიის ძირითად სამხედრო-საზღვაო ბაზას წარმოადგენდა. კვიპროსის დედაქალაქი კონსტანცია გაძარცვეს და მისი გარემომდებარე ტერიტორიები გააცამტვერეს. 654 წელს მუავიამ ახალი მასშტაბური ექსპედიცია მოაწყო და კუნძული როდოსი დაიპყრო. ამდენად, არაბების სამხედრო ფლოტი აღმოსავლეთის ზღვებზე ბიზანტიელთა ჰეგემონიას დაემუქრნენ. ამავე წელს ლიკიის ნაპირებთან არაბებმა სასტიკად დაამარცხეს ბიზანტიელთა ესკადრები, რომლებსაც თავად იმპერატორი სარდლობდა. საფრთხე თვით კონსტანტინოპოლსაც დაემუქრა და კონსტანტი II, რომელიც აღმოსავლეთს უკვე დაკარგულად თვლიდა, ახლა დასავლეთს მიუბრუნდა.

 ბალკანეთში`სლავი ახალმოშენეები უხალისოდ იხდიდნენ ყოველწლიურ ხარკს; იტალიაში ბიზანტია ნაკლებად იყო პოპულარული, ვიდრე ეს ოდესმე; სიცილია ჩრდილო აფრიკიდან არაბების შემოჭრის წინაშე იდგა. საჭირი იყო აუცილებელი ზომების მიღება. წინააღმდეგ შემთხვევაში დასავლეთის პროვინციები, როგორც აღმოსავლეთის, ადვილად ჩამოსცილდებოდნენ იმპერიას. ასეთ ვითარებაში კონსტანტიმ მნიშვნელოვანი გადაწყვეტილება მიიღო: მან 663 წელს საბოლოოდ დატოვა კონსტანტინოპოლი და სიცოცხლის უკანასკნელი წლები სირაკუზაში გაატარა.

 ამან საქმე ბევრად შეუმსუბუქა ომეიად ხალიფებს, რომლებიც 660 წლიდან დამასკოს განაგებდნენ. აქედან მოყოლებული არაბები ყოველწლირად თავს ესხმოდნენ და აოხრებდნენ მცირე აზიას. 668 წელს მუსლიმებმა ქალკედონს მიაღწიეს. იმავდროულად მათ განაახლეს დასავლეთზე თავდასხმა, ჩრდილო აფრიკაში გამაგრდნენ, სადაც დაარსეს კაირუვანი (669 წ.) და სიცილიას დაემუქრნენ. ბოლოს, მთელი ძალებით შეეცადნენ იერიში მიეტანათ კონსტანტინოპოლზე, მაგრამ ახალი იმპერატორი კონსტანტინე IV (668-685 წწ.) ენერგიული მბრძანებელი იყო. მთელი ხუთი წლის განმავლობაში (673-678 წწ.) არაბები ზღვის მხრიდანაც და ხმელეთიდანაც გარს ედგნენ კონსტანტინოპოლს, მაგრამ აღებით კი ვერ აიღეს.

 ბიზანტიელთა ფლოტმა, რომელსაც ახლად გამოგონებულმა ბერძნულმა ცეცხლმა გადამწყვეტი უპირატესობა მოიპოვა, უკუაქცია მუსლიმთა ესკადრები და სილიუმის ტალღებში გამანადგურებელი დარტყმა აგემა მათ. ხმელეთზე კი ხალიფას ლაშქარმა ასეთივე მარცხი იწვნია აზიაში. მუავია იძულებული შეიქმნა ზავი ეთხოვა (679 წ.). ამ საზავო ხელშეკრულებით არაბებმა გაიყვანეს თავიანთი ჯარი ეგეოსის ზღვის კუნძულებიდან და ყოველწლიური ხარკის გადახდა ივალდებულეს. ისლამის პირველი შემოტევა მოგერიებული იქნა. არსებითად კონსტანტინემ იხსნა დასავლეთის ცივილიზაცია. ამდენად, კონსტანტინე IV-ს შეეძლო ეამაყა თავისი საქმით. იმპერიის პრესტიჟი კვლავ ისეთნაირად ამაღლდა, რომ ბიზანტიის ყველა მეტოქე იძულებული გახდა ქედი მოეხარა მის წინაშე. „და დიდმა სიმშვიდემ, - ამბობს ქრონისტი თეოფანე, - დაისადგურა აღმოსავლეთშიც და დასავლეთშიც“.

 **ბრძოლა ბოლგარებისა და სლავების წინააღმდეგ.** არაბების უკან დახევის შემდეგ კონსტანტინე IV-მ ყურადღება გადაიტანა ბოლგარების წინააღმდეგ. ამ წარმართულმა მებრძოლმა ხალხმა ხაზარებთან და თურქულ ტომებთან მჭიდრო კავშირში ხან ასპარუხის წინამძღოლობით დუნაის ჩრდილოეთ სანაპიროზე დაიდეს ბინა და ინტენსიურად დაიწყეს იმპერიის ტერიტორიის ათვისება. 680 წელს მათ ბრძოლა დაიწყეს ბიზანტიასთან. სლავი ტომები ასპარუხის მოკავშირედ გამოვიდნენ. ომის შედეგი ის გახლდათ, რომ 681 წელს ბიზანტია იძულებული გახდა ეღიარებინა სლავებთან ერთად პროტობოლგარების მიერ დაარსებული ბოლგარეთის სამეფო. სლავების მხარდაჭერით ასპარუხმა წარმატებით დაიწყო ბრძოლა ბიზანტიასთან. სუსტმა ბიზანტიამ ეფექტიან საშუალებებს ვერ მიმართა და იძულებული გახდა, რომ ბოლგარებისათვის ხარკი ეძლია. ეს იყო უდიდესი დამცირება, ვიდრე დიდი უბედურება. მიუხედავად საქმის ასეთი ვითარებისა, კონსტანტინემ მაინც შეძლო სახელმწიფოს საზღვრების გასწვრივ მშვიდობის დამყარება, რათა შემდეგ რევანშისათვის მომზადებულიყო. საერთოდ კი, ბოლგარეთის მმართველები იმპერიის შინა აშლილობაში ხშირად ერეოდნენ. VIII საუკუნესა და IX საუკუნის დასაწყისში ბალკანეთში ბიზანტიის საშიში მოწინააღმდეგე ბოლგარეთის სამეფო გახდა.

 VIII საუკუნეში ბიზანტიაში სიტუაცია სტაბილური გახდა, ხოლო ბულგარეთის სამეფო შიდა პოლიტიკურმა კრიზისმა მოიცვა. მან თავის აპოგეას ამ საუკუნის შუა ხანებში მიაღწია. დადგა ისეთი პერიოდი, რომ ბოლგარეთის სამეფო ტახტზე 15 წლის მანძილზე შვიდი მმართველი გამოიცვალა. ამით ისარგებლა იმპერატორმა კონსტანტინე V-მ (741-775 წწ) და ბოლგარეთში ცხრა ლაშქრობა მოაწყო. ბოლგარეთის სახელმწიფოში VIII საუკუნის ბოლოს თანდათანობით დაიძლია კრიზისი. ხან კრუმის (803-814 წწ.) მმართველობის დროს ბოლგარეთის სამეფომ თავისი ტერიტორიების გაფართოება დაიწყო. ავარები ამ დროს ომს ეწეოდნენ კარლოს დიდთან და ისინი მარცხს მარცხზე განიცდიდნენ. ამ მდგომარეობით ისარგებლა კრუმმა და თავის მხრივ ავარებს დარტყმა მიაყენა. ფრანკებისა და ბოლგარების ძალისხმევით ავართა ხაკანატი საბოლოოდ განადგურებული იქნა, ხოლო მისი ტერიტორის გამარჯვებულებმა გაიყვეს. ბოლგარეთის სამეფო დასავლეთში ესაზღვრებოდა ფრანკთა სახელმწიფოს, მათ შორის საზღვარი შუა დუნაიზე გადიოდა. შემდეგ კრუმმა სისხლისმღვრელი ომი დაიწყო ბიზანტიის წინააღმდეგ. 811 წელს იმპერატორმა ნიკიფორე I-მა თავის მიზნად დაისახა ბოლგარეთის სამეფოს განადგურება და თავის წარმატებებთან ახლოს იყო. წარმატებული ალყის შემდეგ, ბოლგარეთის დედაქალაქი ხელთ იგდეს და გაანადგურეს, გარნიზონი ამოჟლიტეს, ხანის საგანძური გაძარცვეს. კრუმმა დამპყრობლების წინააღმდეგ ბოლგარეთის მთელი მოსახლეობა ფეხზე დააყენა. ნიკიფორე I იძულებული გახდა ბოლგართა დედაქალაქიდან ჯარი გაეყვანა. უკანდახევა გაქცევაში გადაიზარდა. ბიზანტიის ჯარი თითქმის განადგურდა. თვით იმპერატორიც დაიღუპა. კრუმმა განაგრძო ომი და 814 წელს მისი ჯარი კონსტანტინოპოლის კედელთან იდგა. ბიზანტიის იომპერატორ ლეონ V-სათვის საფრთხე იმდენად დიდი იყო, რომ მან დახმარებისათვის მიმართა ფრანკთა მეფეს ლუი I ღვთისმოსავს. მაგრამ კრუმმი მოულოდნელად გარდაიცვალა და ბოლგარეთის სამეფოში შინააშლილობა დაიწყო. ეს გარემოება დაეხმარა ლეონ V-ს და 815 წელს მან აიძულა ბოლგარები, რომ ზავი დაედოთ 30 წლით. ამ ომის შედეგად ბიზანტიის სამფლობელოების ხარჯზე ბოლგარეთის სამეფო რამდენადმე გაფართოვდა და აღმოსავლეთში მდ. დნესტრამდე მიაღწია.

 ხან პერესიანეს (836-852 წწ.) დროს ბოლგარეთ-ბიზანტიის მორიგი ომის შედეგად ბოლგარეთმა დაიპყრო სამხრეთ ალბანეთი და მაკედონია და მიიღო გასასვლელი ადრიატიკისა და ეგეოსის ზღვაზე. ბიზანტიის სამფლობელოები ბალკანეთში სამ იზოლორებულ ნაწილად გაიყო: ჩრდილოეთ ალბანეთი, ელადა და ტერიტორიები კონსტანტინოპოლის ახლოს.

 სლავებთან ბიზანტიის პირველი შეჯახება მოხდა VIII-IX საუკუნეებში, როცა კიევის რუსები თავს ესხმოდნენ ყირიმსა და შავი ზღვის სანაპიროებზე ბიზანტიის ტერიტორიებს. 866 წელს კიევი მთავარი ასკოლდი 200 ნავით გაემართა კონსტანტინოპოლში. ცეცხლითა და მახვილთ გაანადგურა რა ბოსფორი, რუსებმა „მეორე რომს“ ალყა შემოარტყეს. ბიზანტიის იმპერიის დედაქალაქმა პირველად ნახა ასეთი მრისხანე მტერი და პირველად წარმოთქვა სიტყვა რუსი. იმპერატორი მიქაელ III ამ დროს არაბების წინააღმდეგ იბრძოდა და როცა გაიგი ეს ამბავი, სასწრაფოდ დაბრუნდა კონსტანტინოპოლში. ამ დროს ასკოლდის რაზმელები შეიჭრნენ ქალაქის გარეუბანში და მრავალი ადამიანი დახოცეს, მათ რიცხვში ბევრი იყო ბავშვი და მოხუცი ადამიანი. ქალაქის გარეუბანი გაძარცვეს და სახლები დაწვეს. მდინარეში წყლები წითლად შეიღება და ირგვლივ გვამები ეყარა. მაგრამ მოულოდნელად ამოვარდნილმა ქარიშხალმა რუსთა ნავები აქეთ-იქით გარიყა და ზოგიერთი ქვებმა დაამსხვრია. ეს ასკოლდმა განსაკუთრებულ ნიშნად მიიღო.

 გადმოცემის თანახმად, ასკოლდმა, მისმა ძმამ დირიმ და მათმა ამალამ ბიზანტიაში ნათლობა მიიღეს და კიევში დაბრუნებულმა ასკოლდიმ პირველი ნაბიჯი გადადგა რუსების ქრისტიანიზაციის გზაზე. კიევის რუსეთში მთავარ ოლეგის მმართველობის დროს ბიზანტიის მიმართ რუსების პოლიტიკა ორმაგ ხასიათს ატარებდა: მტრობა და მშვიდობა. პირველი ლაშქრობა მეორე რომში კიევის მთავარმა ოლეგმა მოაწყო 907 წელს. სლავთა ჯარი ოლეგის მეთაურობით კონსტანტინოპოლში ორი - სახმელეთო და საზღვაო გზით 2 ათასი ნავით მიემართებოდა. გაძარცვა რა კონსტანტინოპოლის გარეუბანი ოლეგი ქალაქის კედლებისაკენ გაემართა. შეშინებული ბიზანტიელები უცებ დანებდნენ და შეეცადნენ ოლეგი მირთმეული ღვინითა და საჭმლით მოეწამლათ. ოლეგმა უარი განაცხადა, ელჩები სიკვდილით დასაჯა, ხოლო კონსტანტინოპოლს ხარკი დაადო. ასევე დადო ხელშეკრულება ბიზასნტიასთან, რომელიც არეგულირებდა ბიზანტიაში რუსი ვაჭრების საქმიანობას. ამ ხელსეკრულების თანახმად, ქალაქში ჩამოსული რუსი ვაჭრები ბიზანტიის ხელისუფლების კმაყოფაზე იქნებოდნენ და ბაჟს არ გადაიხდიდნენ. გამარჯვების ნიშნად ოლეგმა კონსტანტინოპოლის კარზე თავისი ფარი ჩამოკიდა და ბერძნებს უბრძანა სლავური ხომალდებისათვიოს იალქნების დამზადება. 911 წელს მთავარმა ოლეგმა კიდევ ერთი ლაშქრობა მოაწყო კონსტანტინოპოლში და ამავე წლის ხელშეკრულების თანახმად რუსები აქტიურად მიიღებდნენ ბიზანტიის ლაშქრობებში მონაწილეობას, კერძოდ, ხაზართა ხაკანატის წინააღმდეგ.

 **იმპერიის საგარეო პოლიტიკა VIII-IX საუკუნეში.** იმპერიის მძიმე საშინაო მდგომარეობას თან ერთვოდა საგარეო სირთულეები. ხატთმბრძოლობის პერიოდში წმინდა ტახტს ბიზანტია ლანგობარდების წინააღმდეგ დახმარებას ვერ უწევდა. პაპ გრიგოლი III-ს არ სურდა, რომ რომი ლანგობარდების უბრალო ეპარქიად ქცეულიყო და ამიტომ მან დახმარებისათვის ბიზანტიას მიმართა. მაგრამ ლეონ III-ს პასუხი არ გაუცია. მაშინ გრიგოლმა 739 წელს ლანგობარდების წინააღმდეგ დახმარება სთხოვა კარლოს მარტელს. თეორიულად პაპი მართალი იყო, როდესაც დახმარებისათვის ბიზანტიას მიმართა, იმპერია ხომ ნომინალურად მართავდა ცენტრალურ იტალიას. მაგრამ, როგორც უკვე ვთქვით, ბიზანტიას მაშინ არ შეეძლო დახმარება. ყოველივე ამის გარდა, აღმოსავლეთში იმ დროს გაჩაღებული იყო ხატთმბრძოლობის მოძრაობა და პაპმა გაილაშქრა პირველი და ძირითადი ხატთმბრძოლობის იმპულსის წინააღმდეგ. ამგვარად, პაპი ცდილობდა პოლიტიკის ამღვრეულ ნაკადში თავისი საკუთარი კურსი გაეტარებინა. ამდენად, იტალიაში არსებობდა სამი ძალა: ლანგობარდები, ბიზანტია და პაპობა. ეს ორი უკანასკნელი ხშირად დებდა კავშირს ერთმანეთს შორის ლანგობარდების წინააღმდეგ, თუმცა ეს ყოველთვის წინააღმდეგობრივი ალიანსი იყო. პაპობა სულ უფრო და უფრო გაურბოდა კავშირს ბიზანტიასთან.

 ამასობაში ლანგობარდები იტალიაში სულ უფრო აგრესიული ხდებოდნენ, განსაკუთრებით მაშინ, როდესაც მეფე გახდა აისტულფი. 751 წელს, იმ წელს, როდესაც პიპინ გახდა ფრანკების მეფე, აისტულფმა რავენა დაიკავა. ბიზანტიამ, როგორც რეალურმა ძალამ ჩრდილო და ცენტრალურ იტალიაში არსებობა შეწყვიტა, რადგან მან იტალიაში უკანასკნელი პლაცდარმი დაკარგა. მომდევნი რამოდენიმე წლის განმავლობაში ის ჯიუტად მიიწევდა რომისაკენ. აისტულფმა ოფიციალურად განაცხადა: რადგანაც რომი იმყოფებოდა ბიზანტიის იურისდიქციის ქვეშ, ამიტომაც ახლა ის მას ეკუთვნის. ახალმა პაპმა სტეფანე III-მ (752-757 წწ.) სასწრაფოდ გაგზავნა მაცნეები ბიზანტიაში, იმპერატორ კონსტანტინე V-სთან დახმარების სათხოვნელად, მაგრამ ერთადერთი, რისი გაკეთებაც შეძლო იმპერატორმა იყო ის, რომ წერილი გაუგზავნა აისტულფს. სტეფანემ ასეთივე სასწრაფო წერილი გაუგზავნა ფრანკებს.

 755 წელს პიპინმა თავისი ჯარით გადალახა ალპები და აიძულა აისტულფი უარი ეთქვა თავის გეგმებზე. მაგრამ ფრანკების წარსვლისთანავე აისტულფი კვლავ დაემუქრა რომს. ამჯერად სტეფანემ სამი წერილი გააგზავნა: ერთი პიპინთან დახმარების სათხოვნელად, მეორე რომის მცხოვრებლების სახელით ფრანკ ხალხთან, ხოლო მესამე წმინდა პეტრეს სახელით, რომელშიც დახმარებასა და მხარდაჭერას ჰპირდებოდა მომავალში თუ ფრანკები მოვიდოდნენ იტალიის დასახმარებლად. გაბრაზებული ფრანკები 756 წელს დაბრუნდნენ უკან, გაანადგურეს ლანგობარდები და დაამხეს აისტულფი. ლომბარდია ფრანკების სამფლობელო გახდა, ხოლო მთელი ცენტრალური იტალია გადაეცა პაპს, როგორც „პიპინის საჩუქარი“.

 ბიზანტიის იმპერატორმა კონსტანტინე V-მ მადლობა გადაუხადა პიპინს მისი მიწების შემოერთებისათვის და უკან მოითხოვა ისინი. მაგრამ პიპინმა განაცხადა, რომ მას არავითარი ვალდებულება არ გააჩნდა ბიზანტიასთან მიმართებით: ყველაფერი რაც მან გააკეთა, გააკეთა წმინა პეტრეს გულისათვის. ბიზანტიამ მთლიანად დაკარგა ხელისუფლება ჩრდილოეთ და ცენტრალურ იტალიაში, თუმცა მისი სამფლობელოები ნახევარკუნძულის სამხრეთით ჯერაც მნიშვნელოვანი იყო.

 სულ სხვა იყო კარლოს დიდთან ურთიერთობა. ისტორიკოს ბრაისის სიტყვებით, “კარლოს დიდის კორონაცია შუა საუკუნეების არა მხოლოდ ცენტრალური მოვლენა იყო: მრავალ მოვლენათაგან, შეიძლება ვთქვათ, თუ ეს არ მოხდებოდა, მსოფლიო ისტორია სხვაგვარი იქნებოდა”. ამ მომენტში ამ მოვლენას მნიშვნელობა აქვს იმდენად, რამდენადაც იგი აისახა ბიზანტიის სახელმწიფოზე. როგორც ცნობილია, შუა საუკუნეების ადამიანის წარმოდგენაში რომის იმპერია იყო ერთიანი და თუ წინარე საუკუნეებში ერთზე მეტ იმპერატორს ვხედავდით, ეს აიხსნებოდა იმით, რომ ორი ხელმწიფე მართავდა ერთ სახელმწიფოს. აქედან გამომდინარე, დასავლეთ რომის იმპერიის დაცემაზე 476 წელს საუბარი არ არის. ერთიანი იმპერიის არსებობის იდეა VI საუკუნეში დასავლეთში იუსტინიანეს სამხედრო პოლიტიკით აიხსნება. ამ იდეამ არსებობა 800 წლამდე იცოცხლა, როცა რომში მოხდა კარლოს დიდის რომის იმპერატორად კურთხევა.

 800 წლის მოვლენის მომზადებაში გარკვეული როლი შეასრულა ხატთმებრძოლობამ. პაპობამ ბიზანტიაში მიმდინარე მოვლენის მიმართ ენერგიული პროტესტი გამოხატა და ხატთმებრძოლები ანათემას გადასცა. ამან წარმოშვა აუცილებლობა, რომ პაპობას ფრანკთა სახელმწიფოს სახით ეძება მოკავშირე. VIII საუკუნის დასასრულს ფრანკთა სამეფოს ტახტზე იჯდა ყველაზე ცნობილი კარლოს დიდი. ალკუინი, მეცნიერი და სამეფო კარზე მასწავლებელი, 799 წლის ივნისში კარლოს დიდს წერს ცნობილ წერილს: “ აქამდე მსოფლიოში იყო სამი ცამდე აყვანილი პირი. [პირველი], ესენი მოციქულები არიან, რომლებიც მართავენ წმინდა პეტრეს ტახტს, მოციქულთა თავს... მეორე - იყო იმპერატორის დიდება და საერო დიდებულები მეორე რომში, მაგრამ ცნობამ იმაზე თუ რა უსუსურად მართავდნენ იმპერიას, მათ ტახტი დააკარგვინა... მესამე, ეს არის სამეფო ღირსება, რომელიც უფლის ჩვენი იესო ქრისტეს ნებას აღასრულებს ქრისტიანი ხალხის მმართვაზე და აღემატება ძალაუფლებით სხვა დიდებულებს თავისი სიბრძნითა და სამეფო ღირსებით. თქვენ - დამნაშვეებს სჯით, წინამძღვრობთ იმათ, ვინც დაიბნა, ანუგეშებთ მათ, ვინც გულნატკენია. თქვენ მოგენიჭათ უფლის განდიდების ნება”.

 პაპისა და იმპერატორის ურთიერთ ინტერესებმა ბოლოს და ბოლოს კარლოს დიდის კორონაცია გამოიწვია. ეს რთული საკითხია და ისტორიულ ლიტერატურაში სხვადასხვაგვარადაა შეფასებული. თვით ფაქტი საყოველთაოდ ცნობილია. 800 წლის 25 დეკემბერს მოხდა კარლოს დიდის იმპერატორად კურთხევა. ამ ფაქტის მნიშვნელობის შესახებ მეცნიერები განსხვავებულ აზრებს გამოთქვამენ. ერთი ნაწილი მიიჩნევს, რომ იმპერატორის ტიტული კარლოს დიდს არ აძლევდა ახალ უფლებებს, რადგან იგი, როგორც უწინ, “ფრანკებისა და ლანგობარდების მეფედ და რომის პატრიციად” რჩებოდა. კარლოსმა მიიღო მხოლოდ ერთი სახელი. მეორე ნაწილი ფიქრობს, რომ 800 წელს იმპერატორის სახით კარლოსმა შექმნა დასავლეთის ცალკე იმპერია, რომელიც არაფრით არ იყო დამოკიდებული ბიზანტიის იმპერიაზე. ამ მოვლენის ასეთი შეფასება მოგვიანო ხანის შეხედულებას ასახავს. VIII საუკუნის ბოლოს შეუძლებელი იყო იმპერატორის ტიტულზე და დასავლეთის ცალკე იმპერიაზე ასეთი წარმოდგენა ჰქონოდათ. 800 წლის მოვლენა უნდა განვიხილოთ თანამედროვეთა თვალთახედვით. კერძოდ, თუ როგორ უყურებდნენ მას მოქმედი პირები კარლოს დიდი და პაპი ლეონ III. არც ერთსა და არც მეორეს მხედველობაში არ ჰქონია ბიზანტიის იმპერიის საწინააღმდეგოდ დასავლეთ იმპერიის შექმნა. კარლოსი დარწმუნებული იყო იმაში, რომ 800 წელს იმპერატორის ტიტულის მიღებით ის გახდა ხელმწიფე, რომელიც გააგრძელებდა ერთიანი რომის იმპერიის საქმეებს. რომმა მხოლოდ დაიბრუნა კონსტანტინოპოლისაგან იმპერატორის არჩევის უფლება. ამდენად, იმდროინდელი ადამიანების გონებაში ორი რომის იმპერიის არსებობა წარმოუდგენელი იყო. თავისი არსით იმპერია იყო ერთიანი. “იმპერატორის დოგმატი იმპერიის ერთიანობაზე მოცემული იყო ერთიანი ღმერთის დოგმატში, რადგან იმპერატორი, როგორც უფლის დროებითი ნაცვალი ღვთის რწმუნებებს ამკვიდრებდა მიწაზე”. იმდროინდელი გარემოება უმსუბუქებდა კარლოსს ცხოვრებაში იმპერატორის ხელისუფლება გაეტარებინა.

 კარლოს დიდსა და ბიზანტიის იმპერატორს შორის ურთიერთობები 800 წლამდე ადრე დაიწყო. 781 წელს მან თავისი ქალიშვილი როტრუდი დააქორწინა ბიზანტიის იმპერატორ კონსტანტინე VI-ზე, რომელიც მაშინ სულ მცირე 12 წლისა იყო. როგორც ვიცით, კონსტანტინეს დედა ირინე მაშინ იმპერიის ფაქტობრივი მმართველი იყო. ის ფაქტი, რომ ირინემ 797 წელს თავისი შვილი ტახტიდან ჩამოაგდო და ერთპიროვნული მმართველი გახდა, იმპერიის ტრადიციის ჩარჩოებში თავსდებოდა, სადაც ქალი არასოდეს ფლობდა სრულ უზენაეს ძალაუფლებას. კარლოსისა და პაპის თვალსაზრისით, იმპერატორის ტახტი ვაკანტურად ითვლებოდა. ამიტომ კარლოსმა მიიღო იმპერატორის გვირგვინი, დაიკავა რომის იმპერიის თავისუფალი ტახტი და კანონიერი მემკვიდრე გახდა არა რომულუს ავგუსტუსისა, არამედ პაპ ლეონ IV-ისა, ჰერაკლესი, იუსტინიანეს, თეოდოსიუსისა, კონსტანტინე დიდისა, ე.ი. აღმოსავლეთის იმპერატორების ხაზისა. ამას ნათლად ადასტურებს დასავლეთის იმდროინდელი და მომდევნო ხანის ანალებში ბიზანტიის იმპერატორების შემდეგ კარლოს დიდის დასახელება -კონსტანტინე VI-ს მოსდევს კარლოს დიდი.

 თუკი მოცემულ საკითხზე ასეთი იქნებოდა კარლოს დიდის შეხედულება, მაშინ ის როგორ მოეკიდებოდა ბიზანტიის იმპერატორად გამოცხადებას? ის ისე მოეკიდებოდა, როგორც იმ დროს შეესაბამებოდა. რაც შეეხება ბიზანტიას, იგი 800 წლის მოვლენას თავის საწინააღმდეგოდ მიიჩნევდა და უსაფუძვლოდ როდი ეშინოდათ, რადგან გამოცხადებულ იმპერატორს, როგორც ამას წინანდელი ამბოხებულები აკეთებდნენ, შეეძლო კონსტანტინოპოლზე გაელაშქრა და ირინე დაემხო და იმპერატორის ტახტს დაუფლებოდა. ამდენად, ბიზანტიის მთავრობის თვალში ეს იყო ზოგიერთი დასავლეთის პროვინციის ამხედრება კანონიერი ხელმწიფის წინააღმდეგ.

 რასაკვირველია, კარლოს დიდს კარგად ესმოდა, რომ მისი მდგომარეობა მტკიცე არ არის, რადგან აღმოსავლეთის იმპერატორის საკითხი მისი კორონაციით გადაწყვეტილი არ იყო. კარლოსს კარგად ესმოდა, რომ ირინეს გარდაცვალების შემდეგ ახალ იმპერატორს აირჩევდნენ და იმპერატორის ტიტულის უფლება ისევ აღმოსავლეთს ექნებოდა. ხედავდა რა ამ სირთულეს, კარლოსმა მოლაპარაკებები გამართა ირინესთან და მას დაქორწინება შესთავაზა. ერთი ქრონისტის სიტყვებით, ამით “აღმოსავლეთისა და დასავლეთის ოლქები გაერთიანდებოდა”. სხვა სიტყვებით რომ ვთქვათ, კარლოსი კარგად ხედავდა ბიზანტიის იმპერიის მხრიდან ახალი ტიტულის მიღების აღიარებას. ირინე კეთილგანწყობით შეხვდა დაქორწინების შესახებ წინადადებას, მაგრამ ამის შემდეგ მალე ის ტახტიდან ჩამოაგდეს და გადასახლებაში გააგზავნეს 802 წელს. ამგვარად ეს გეგმა ვერ განხორციელდა.

 ირინეს დამხობის შემდეგ ბიზანტიის ტახტზე ავიდა ნიკიფორე I. მათ შორის მიმდინარეობდა მოლაპარაკებები, ცხადია, იმპერატორის ტიტულის მიღებაზე. მხოლოდ 812 წელს ბიზანტიის იმპერატორის მიქაელ I-ის ელჩები მიესალმნენ აახენში კარლოს დიდს, როგორც იმპერატორს. ამან დააკანონა 800 წლის იმპერატორის არჩევა. ასე რომ, 800 წლიდან შეიძლება ვთქვათ, რომ სათავე დაედო აღმოსავლეთ რომის იმპერიას.

 ამრიგად, 812 წლის ხელშეკრულება, რომელმასც კარლოს დიდი იმპერატორის ტიტულის ღირსად სცნო, იმპერიისათვის იტალიის დაკარგვას მოასწავებდა, სადაც მან შეინარჩუნა მხოლოდ ვენეცია და რამოდენიმე ქალაქი ნახევარკუნძულის სამხრეთ ნაწილში. არაბებთან ომში, რომელიც 804 წელს განახლდა, ბიზანტიამ ორი სავალალო მარცხი იწვნია: ჯერ ერთი, კრეტა ესპანეთში დამკვიდრებულმა მუსლიმებმა იგდეს ხელთ (826 წ.), პირენეის ნახევარკუნძულიდან თითქმის დაუსჯელად რომ არბევდნენ ხმელთაშუა ზღვის აღმოსავლეთ სანაპიროს, და მეორე, სიცილია აფრიკელმა არაბებმა დაიპყრეს (827 წ.), რომლებიც 831 წელს დაეუფლნენ პალერმოს.

 განსაკუთრებით საშიში იყო ბოლგარების თავდასხმის საფრთხე, მას შემდეგ, რაც მრისხანე ხანმა კრუმმა ჰემუსიდან კარპატებამდე განავრცო თავისი ტერიტორიის საზღვრები. იმპერატორი ნიკიფორე I ბულგარეთში შეიჭრა და მისი დამარცხება სცადა, მაგრამ უკან გამობრუნებულმა გამანადგურებელი მარცხი იწვნია და თვითონაც ბრძოლის ველზე დაეცა (811 წ.). ბულგარელებმა კი ხელახლა აიღეს ანდრიანოპოლი და კონსტანტინოპოლის გალავანს მიადგნენ და ლეონ V იმპერია კატასტროფისაგან იხსნა (813 წ.). მაგრამ თუ გავიხსენებთ, რომ ამ ურიცხვ განსაცდელს ნახევრად დამორჩილებული ხალხების აჯანყებებიც დაერთო ზედ, როგორც მაგალითად, სლავების აჯანყება პელეპონესში (807 წ.), გასაგები გახდება, რატომაც აღმოჩნდა თითქმის მთლიანად იავარქმნილი დიდი ისავრიელი იმპერატორის საქმე.

 მიუხედავად ამისა, იმპერიამ შეძლო თავი დაეღწია ამ კრიზისისათვის. იმპერატორმა თეოფილმ (829-842 წწ.) ისარგებლა ბაღდადის სახალიფოს დასუსტებით და ნაწილობრივ მაინც იძია შური აღმოსავლეთში დამარცხების გამო. მართალია, ტოკატის განადგურებისა და ამორიონის აღების შემდეგ (838 წ.) ბიზანტია იძულებული გახდა ზავი ეთხოვა არაბებისათვის, მაგრამ ენერგიული საშინაო პოლიტიკისა და ფინანსების უნარიანი გაძღოლის შემდეგ იმპერიამ მაინც შეძლო აღედგინა თავისი პრესტიჟი და კეთილდღეობა. ნაგებობათა სიდიადით, “წმინდა სასახლის” ფუფენებითა და კულტურის ბრწყინვალებით კონსტანტინოპოლი ტოლს არ უდებდა ხალიფების სატახტო ქალაქს. ბოლოს და ბოლოს, როცა შეწყდა ხატთმბრძოლობით გამოწვეული და უსაშველოდ გაჭიანურებული შინააშლილობა, იმპერიის დედაქალაქი კვლავ დიდებული და ძლევამოსილი გახდა. ისე ჩანდა, რომმ ლიტერატურამ და ხელოვნებამ ახალი ძალა შეიძინა. კონსტანტინოპოლის უნივერსიტეტი (დაახლ. 850 წ.) განსაცვიფრებელ ინტელექტუალური კულტურის ცენტრად იქცა.

 ეკლესია, რომელიც ასევე გაახალგაზრდავებული გამოვიდა ბრძოლიდან, იმპერიის სამსახურში აყენებდა თავის განახლებულ საქმიანობას. ის ცდილობდა აღედგინა სარწმუნოებრივი ერთობა, რისთვისაც ებრძოდა მწვალებლობას, უწინარეს ყოვლისა, პელაგიელთა ერესს, რომელსაც თეოდორას მთავრობა გააფთრებით დევნიდა მცირე აზიაში - და ამთავრებდა ქრისტეს სჯულზე პელოპონესელ სლავთა მოქცევას (849 წ.). ბიზანტიის გავლენა განსაკუთრებით სწრაფად ვრცელდებოდა მთელს აღმოსავლეთში მისიონერთა მოღვაწეობის წყალობით. დიდი მორავიის მბრძანებლის მიწვევით “სლავი მოციქულები” კირილე და მეთოდე ქრისტიანობას უქადაგებდნენ უნგრეთისა და ბოჰემიის ბარბაროს ტომებს (863 წ.), მაგრამ მათი მოღვაწეობა ამით არ შემოფარგლულა. ახლად მოქცეულთა თხოვნით, მათ სლავურ ენაზე თარგმნეს საღმრთო წერილი. გამოიგონეს სლავური დამწერლობა -“გლაგოლიცა” და საკუთარი ანბანი და სამწერლო ენა შეუქმნეს სლავებს. ისინი სლავურ ენაზე ქადაგებდნენ, სლავური რიტუალით ასრულებდნენ ღმრთისმსახურებას და ცდილობდნენ აღეზარდათ სლავური სამღვდელოება. თავიანთი გამჭრიახობისა და შორსმჭვრეტელობის წყალობით, მათ მართლმადიდებლობას შესძინეს სლავური სამყარო. თესალონიკელი ძმები ოცი წლის მანძილზე (863-885 წწ.) ასრულებდნენ მორავიაში სახარების ქადაგებას. მართალია, გერმანელების მტრული დამოკიდებულებისა და მადიარების (უნგრელების) შემოსევის შედეგად, ბოლოს, მაინც მარცხი იწვნიეს, მაგრამ სხვაგან, ამნაირი მოღვაწეობის წყალობით, ბიზანტია გაცილებით უფრო მყარსა და ხანგრძლივ წარმატებებს აღწევდა. დონისპირეთში ქრისტიანობამ ხაზართა სახელმწიფოშიაც შეაღწია. განსაკუთრებით დიდი მნიშვნელობა ჰქონდა იმას, რომ 864 წელს მართლმადიდებლობა მიიღო ბოლგარეთის მეფემ ბორისმა, თუმცა რამდენიმე წლის შემდეგ ახლად მოქცეულმა მბრძანებელმა ყოყმანი დაიწყო: ვერ გადაეწყვიტა, რომელი აერჩია, ბიზანტია თუ რომი; მართალია, მან მჭიდრო ურთიერთობა დაამყარა პაპ ნიკოლოზ I-თან და თხოვნით მიმართა მას, ლათინური რიტუალი დაემკვიდრებინა ბოლგართა სამეფოში (866 წ.), მაგრამ, მიუხედავად ამისა, ბიზანტიის გავლენამ ამიერიდან მტკიცედ მოიკიდფა ფეხი ბოლგარეთში.

 ეს დიდი წარმატება იყო, თუმცა მიქაელ III-ის (842-867 წწ.) დამთხვეულობამ, განსაკუთრებით მას შემდეგ, რაც ყმაწვილმა იმპერატორმა თავი დააღწია დედამისის – თეოდორასა და ბიძამისის - კესაროს ბარდას მეურვეობას, - ცოტა არ იყოს, გაახუნა და გააფერმკთალა მიღწეული წარნმატებები. კრეტის არაბი მეკობრეები თარეშით იკლებდნენ აღმოსავლეთის ზღვებს; მცირე აზიაში მთელი ოცი წლის მანძილზე (844-863 წწ.) წარმატებებს წარუმატებლობა მოსდევდა. დასავლეთში მუსლიმებმა საბოლოოდ დაიპყრეს სიცილია; და ბოლოს, კონსტანტინოპოლის გალავანთან, როგორც ზემოთ აღვნიშნეთ პირველად გამოჩნდნენ რუსები (860 წ.). ხალხური რწმენის თანახმად, დედაქალაქი მხოლოდ ღმრთისმშობლის სასწაულებრივმა ჩარევამ იხსნა.

 მიქაელ III-ის მმართველობა კიდევ ერთი, უფრო მნიშვნელოვანი მოვლენით აღინიშნა. კონსტანტინოპოლის საპატრიარქო ტახტზე კესაროს ბარდას მიერ ჩამოდგებული ეგნატეს ნაცვლად ფოტიოსი დაჯდა. პაპმა ნიკოლოზ I-მა, დამხობილი პრელატის თხოვნით, სასამართლოში აღძრა საქმე და ლეგატებს დაავალა მისი გამოძიება. პატივმოყვარე ფოტიოსმა მოხერხებულად გამოიყენა ის უკმაყოფილება, რასაც აღმოსავლეთი საუკუნეების მანძილზე განიცდიდა პაპების პრეტენზიების მიმართ. პაპის მოთხოვნის პასუხად, ეღიარებინათ რომის ძალაუფლება, მან ძალზე მარჯვედ მოახერხა თავისი პირადი საქმე ჭეშმარიტად ეროვნულ საქმედ ექცია. პაპ ნიკოლოზ I-ის მიერ ეკლესიისაგან მის განკვეთას (863 წ.) ფოტიოსმა რომთან განხეთქილებით უპასუხა. კონსტანტინოპოლის საეკლესიო კრებამ (867 წ.) შეაჩვენა პაპი, აღმოსავლური ეკლესიის საქმეში მისი ჩარევა უკანონოდ გამოცხადდა და ამით დაასრულა განხეთქილება. ეს იყო მტკიცე დასტური ბიზანტიის ნაციონალური თვითშეგნებისა, რაც, იმავე დროს, არანაკლებ ცხადად გამომჟღავნდა ბოლგარეთში საყოველთაო აღშფოთების სახით. ეს რომის მტაცებლურმა პოლიტიკამ გამოიწვია.

 ამრიგად, IX საუკუნის მეორე ნახევრისათვის უკვე ფაქტია ბიზანტიური ნაციონალობის არსებობა, რომელიც თანდათანობით ყალიბდებოდა დროთა განმავლობაში. ხატთმბრძოლობის შემდეგ იმპერიამ ხელახლა აღიდგინა რელიგიური ერთობა, პოლიტიკური ძლიერება და სულიერი ცხოვრების სიდიადე. ბიზანტია პირწმინდად აღმოსავლურ იმპერიად იქცა.